CELEX: 32021D0597
Language: et
Date: 2021-04-12 00:00:00
Title: Komisjoni rakendusotsus (EL) 2021/597, 12. aprill 2021, millega kehtestatakse erakorralised meetmed seoses väikese tarumardika nakkuse kinnitatud juhtumitega Itaalias (teatavaks tehtud numbri C(2021) 2365 all) (Ainult itaaliakeelne tekst on autentne) (EMPs kohaldatav tekst)

14.4.2021   
               
               
                  ET
               
               
                  Euroopa Liidu Teataja
               
               
                  L 128/4
               
            
         KOMISJONI RAKENDUSOTSUS (EL) 2021/597,
         12. aprill 2021,
         millega kehtestatakse erakorralised meetmed seoses väikese tarumardika nakkuse kinnitatud juhtumitega Itaalias
         
            
               (teatavaks tehtud numbri C(2021) 2365 all)
            
         
         (Ainult itaaliakeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus), (1) eriti selle artikli 259 lõike 1 esimese lõigu punkti a,
         ning arvestades järgmist:
         
                     (1)
                  
                  
                     Väike tarumardikas (Aethina tumida) on Sahara-taguses Aafrikas pärismaine putukaliik, mis on viimastel aastakümnetel levinud kogu maailmas ja mis võib kiiresti paljuneda, eelkõige mesilasvastsete, õietolmu ja mee leidumisel kärjes. Täiskasvanud isendid võivad lennata mitmeid kilomeetreid, et levida muudel aladel. Väikese tarumardika nakkus on kantud määruse (EL) 2016/429 II lisas olevasse taudide loetellu, nagu seda on muudetud komisjoni delegeeritud määrusega (EL) 2018/1629 (2) ja komisjoni rakendusmääruse (EL) 2018/1882 (3) lisasse.
                  
               
                     (2)
                  
                  
                     Enamuses liidu osades väikest tarumardikat ei esine, kuid alates 2014. aasta septembrist leidub nakkust Itaalias Calabria ja Sitsiilia maakondades. Komisjoni rakendusotsuses 2014/909/EL (4) on sätestatud teatavad loomatervise kaitsemeetmed seoses väikese tarumardika nakkuse kinnitatud juhtumitega Itaalias. Praegu on nii Calabria kui ka Sitsiilia maakond loetletud kõnealuse rakendusotsuse lisas aladena, mille suhtes kohaldatakse kõnealuseid kaitsemeetmeid. Nimetatud rakendusotsust kohaldatakse kuni 21. aprillini 2021.
                  
               
                     (3)
                  
                  
                     Itaalia pädev keskasutus esitas hiljuti komisjonile teabe, millest nähtub, et väikese tarumardika nakkust esineb jätkuvalt Calabria maakonna mesilates, kohaliku pädeva asutuse poolt olukorra uurimiseks paigutatavates ja hallatavates mesitarudes ning metsmesilastel. Kinnitatud nakkusjuhtumite korral hävitati kahjustatud mesilad või mesitarud. Kohalik pädev asutus kehtestas piirkonnas kaitsetsooni ning keelas mesilaste ja teatavate muude kaupade liikumise sellest piirkonnast väljapoole. Kohaliku pädeva asutuse rakendatud meetmetega ei suudetud siiski väikest tarumardikat hävitada. Väikese tarumardika levik nakkusest tabandunud Itaalia piirkonnast väljapoole kujutab tõsist ohtu mesilastele ja kimalastele mujal Euroopa Liidus.
                  
               
                     (4)
                  
                  
                     Itaalia pädeva keskasutuse poolt komisjonile esitatud teabest nähtus ka, et alates 2014. aasta septembrist esines Sitsiilia maakonnas ainult kaks kinnitust leidnud väikese tarumardika nakkuse juhtumit ja mõlemad likvideeriti. Pädev asutus tegi kindlaks, et teine nakatumine 2019. aasta juunis oli tingitud sellest, et mesinik viis ebaseaduslikult Calabria piirkonnast välja varastatud mesitarud, ning et kohalik pädev asutus avastas selle nakkusjuhu, uuris seda nakkusjuhtu ning likvideeris selle nakkusjuhu viivitamata. Ametlikud andmed, mille pädev keskasutus on kogunud kohalikelt pädevatelt asutustelt pärast asjakohaste ja representatiivsete ametlike järelevalvemeetmete rakendamist, mille hulgas on ka kontroll-tarude kasutamine mitme aasta jooksul, kinnitavad väikese tarumardika puudumist Sitsiilia maakonnas alates 2014. aasta septembrist, välja arvatud nakatumine 2019. aasta juunis. Seepärast tühistas kohalik pädev asutus 2020. aasta veebruaris kaitsetsooni, mille ta kehtestas kõnealuses piirkonnas vastavalt kinnitatud juhtumile 2019. aasta juunis.
                  
               
                     (5)
                  
                  
                     Selleks et vältida tarbetuid häireid liidusiseses kaubanduses, et kolmandad riigid ei kehtestaks põhjendamatuid kaubandustõkkeid ning et vältida väikese tarumardika levikut teistesse liidu osadesse, on asjakohane kehtestada piirangud selliste kaupade liikumisele, mis võivad levitada väikest tarumardikat. Need piirangud peaksid olema sarnased Itaalia ametiasutuste kehtestatud piirangutega ja praegu rakendusotsuses 2014/909/EL sätestatud piirangutega. Kohaldatavad erakorralised meetmed peaksid piirduma Calabria maakonnaga.
                  
               
                     (6)
                  
                  
                     Käesolevas otsuses sätestatud meetmeid tuleks kohaldada alates 21. aprillist 2021, mis on määruse (EL) 2016/429 kohaldamise kuupäev. Arvestades raskusi, mida pädev asutus on viimastel aastatel kogenud väikese tarumardika hävitamisel Calabria maakonnas, tuleks neid meetmeid kohaldada kolm aastat.
                  
               
                     (7)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevas otsuses kasutatakse järgmisi mõisteid:
            
                        a)
                     
                     
                        „mesilastaru“ – mesilaste või kimalaste pidamiseks kasutatav mahuti;
                     
                  
                        b)
                     
                     
                        „mesila“ – ettevõte, kus peetakse mesilasi või kimalasi;
                     
                  
                        c)
                     
                     
                        „mesinduse töötlemata kõrvalsaadused“ – komisjoni määruse (EL) nr 142/2011 (5) I lisa punktis 10 määratletud muuks otstarbeks kui inimtoiduks ettenähtud mesi, mesilasvaha, mesilaspiim, taruvaik või õietolm, mida ei ole mingil viisil töödeldud, nagu on osutatud kõnealuse määruse XIV lisa II peatüki 1. jaos sätestatud tabeli 2 neljanda veeru 10. real;
                     
                  
                        d)
                     
                     
                        „mesindustarvikud“ – kasutatud mesitarud, mesitarude osad ja mesilas kasutatavad vahendid.
                     
                  
         
            Artikkel 2
            
               1.   Itaalia tagab, et võtab lisas loetletud piirkondades järgmised erakorralised meetmed:
               
                           a)
                        
                        
                           keeld lähetada järgmisi kaupu teistesse liidu piirkondadesse:
                           
                                       i)
                                    
                                    
                                       mesilased;
                                    
                                 
                                       ii)
                                    
                                    
                                       kimalased;
                                    
                                 
                                       iii)
                                    
                                    
                                       mesinduse töötlemata kõrvalsaadused;
                                    
                                 
                                       iv)
                                    
                                    
                                       mesindustarvikud;
                                    
                                 
                                       v)
                                    
                                    
                                       inimtoiduks ettenähtud kärjes sisalduvad mesindustooted;
                                    
                                 
                     
                           b)
                        
                        
                           mesitarude ja mesilate seire ja epidemioloogilised uuringud, mis hõlmavad järgmist:
                           
                                       i)
                                    
                                    
                                       punktis a osutatud kaupade tuvastamine ja nende liikumise jälgimine sellistesse mesilatesse ja meevurritamisettevõtetesse ning sealt välja, mis asuvad 20 km raadiuses sellis(t)e mesitaru(de) ümber, milles väikese tarumardika nakkuse juhtumid on kinnitatud;
                                    
                                 
                                       ii)
                                    
                                    
                                       seire ja epidemioloogiliste uuringute tulemuste teatamine komisjonile.
                                    
                                 
                     
            
               2.   Lõike 1 punktis b sätestatud seire ja epidemioloogiliste uuringute tulemuste põhjal võib Itaalia rakendada täiendavaid asjakohaseid erakorralisi meetmeid vastavalt määruse (EL) 2016/429 artiklile 257.
            
         
         
            Artikkel 3
            Käesolevat otsust kohaldatakse alates 21. aprillist 2021 kuni 21. aprillini 2024.
         
         
            Artikkel 4
            Adressaadid
            Käesolev otsus on adresseeritud Itaalia Vabariigile.
         
         
            Brüssel, 12. aprill 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 84, 31.3.2016, lk 1.
         
            (2)  Komisjoni 25. juuli 2018. aasta delegeeritud määrus (EL) 2018/1629, millega muudetakse taudide loetelu, mis on sätestatud Euroopa Parlamendi ja nõukogu määruse (EL) 2016/429 (loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus)) II lisas (ELT L 272, 31.10.2018, lk 11).
         
            (3)  Komisjoni 3. detsembri 2018. aasta rakendusmäärus (EL) 2018/1882, milles käsitletakse loetellu kantud taudide kategooriate suhtes teatavate taudiennetuse ja -tõrje eeskirjade kohaldamist ning millega kehtestatakse nimekiri liikidest ja liigirühmadest, mis kujutavad endast arvestatavat riski kõnealuste loetellu kantud taudide levimisel (ELT L 308, 4.12.2018, lk 21).
         
            (4)  Komisjoni 12. detsembri 2014. aasta rakendusotsus 2014/909/EL, mis käsitleb teatavaid kaitsemeetmeid seoses väikese tarumardika esinemise kinnitatud juhtumitega Itaalias (ELT L 359, 16.12.2014, lk 161).
         
            (5)  Komisjoni 25. veebruari 2011. aasta määrus (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega (ELT L 54, 26.2.2011, lk 1).
      
      
         
            LISA
            
                        Liikmesriik
                     
                     
                        Alad, mille suhtes kohaldatakse erakorralisi meetmeid
                     
                  
                        Itaalia
                     
                     
                        Calabria maakond: kogu maakond